Mei kleener Gaarde

Im Friehjoohr had ich Bettseicher wie gesäät,

faschd häd ich ne mit da Sens gemäht,

vom weiße Holunder war so vill am Baam,

ich han Sießschmier gekocht

die reicht monade lang.

Rhabawakuche han ich aach gebackt,

doch die rote Schnegge ware dies Joohr vatrackt.

Ich bin nimme no komm mit Schneggekorn

un jede Morje raus geguggt in wildem Zorn.

Mei Pimpernell hat Saldo schlah,

es is alles kumm, aach de Dill sogar.

Sonschd han ich immer Huddel gehadd,

doch dieses Joohr of änmol, ging alles glatt.

Besonnerschd es Unkraud war immer eifrich,

es war so vill un manchmo verzweifl ich.

Fier die Terass hann ich vom Liesel e Baam,

do ware tatsächlich sechsunzwanzig Kirsche draan,

die han ich gemampft een no da anner,

nit off änmol, scheen langsam,

das war jo vill spannender.

Aus Lavendelblüte un Ringelblume,

mach ich Kräutersalz, das is ja schon klar,

die Zuccini die sin kumm wie wild,

ich hann se all vaschaffd, am liebschde gefilld.

Die Drooschele ware e wahre Pracht

un die Schwarzbeere so dick dies Johr

so kame se aach noch niemols vor.

E Schwemm von Mirabelle schwappde riwwen von Metz,

aach hie in de Gäärde, hann ich gesiehn do gebbds,

un ich han e dicka Kürbis im Gaade,

bin ganz stolz, un kanns kaum glaawe.

Ich bin ganz glicklich mit meinem Gaade

doch ich muss bis Oktowa waade,

dann kommd de Meerrettich on die Reih,

doch ich such noch ääna, om liebschde zwei,

die mim Spaade gehn zur Hand,

un die Wurzele ausgraawe aus dem stickche Land.

Wenn donn de Winda kommd, frei ich mich

wenn die Christrose kumme un zeije sich,

mit de Vöschel die ihr Fudder suche im Kaschde

das is donn de Dank fier alle Laschde

Christel Liesler-Kneip